钦定古今图书集成/明伦汇编/人事典/第083卷 > 西畴常言 > 《律己》
## 钦定古今图书集成/明伦汇编/人事典/第083卷 > 西畴常言 > 《律己》

上智安行乎善而无所希避，中人觊福虑祸，故强为
善而不敢为恶，下愚皆不畏祸，故肆为恶而亡所忌
惮。

一毫善行皆可为。毋徼福望报。一毫恶念不可萌。当
知出乎尔者反乎尔。

“饮宁浅酌，食必分器，戒乎留残；衣必澣濯，破必缝补，
戒于中弃。”盖万物皆造化所𢌿，予深恶人殄坏之也。
福者备也，备者百顺之名也。人惟起居饮食，百顺其
常，福莫大焉。昧者不悟其为福，而徒歆慕荣利，不知荣利外物也，顾可常哉？

“惠迪吉，从逆凶”，惟影响。然世固有多行悖戾而未罹
殃咎者，何也？天有显道，疏网难逃，霖淫浸渍，人固未
之觉，迨雨止则墙𬯎矣。